Predkladacia správa

	Po svojom vzniku v r. 1993 Slovenská republika ako jeden z nástupníckych štátov sukcesovala medzinárodné dohody, ktorými bola Československá republika viazaná počas svojej celej histórie.

	V súvislosti s civilným letectvom Vláda Slovenskej republiky svojou nótou zo 16/02/1995, ktorú Medzinárodná organizácia civilného letectva (ICAO) obdržala 20/03/1995, deklarovala, že v súlade s príslušnými princípmi a pravidlami medzinárodného práva a v ich rozsahu Slovenská republika ako nástupnícky štát, ktorý vznikol po rozdelení Českej a Slovenskej federatívnej republiky (ČSFR),   sa cíti  od 1.1.2003 viazaná medzinárodnými záväzkami vyplývajúcimi z multilaterálnych dohôd, ktorých stranou bola ČSFR k 31.12.1992. Táto deklarácia vyplývala z vyhlásenia SNR z 3.12.1992 o prebratí všetkých zmluvných záväzkov predchodcu Slovenskou republikou.
	Keďže dohoda bola uzatvorená vládou Československej republiky a má charakter vládnej medzinárodnej zmluvy a jej vypovedanie nevyžaduje súhlas Národnej rady Slovenskej republiky a oznam o uzavretí dohody nebol publikovaný v Zbierke zákonov, nepovažujeme za potrebné uverejniť oznámenie o jej vypovedaní v Zbierke zákonov ani  predkladať do Národnej rady Slovenskej republiky návrh na jej vypovedanie.

	Vo vzťahu k ICAO išlo o celý balík multilaterálnych zmlúv,   medzi iným aj o Dohodu o spoločnom financovaní niektorých leteckých navigačných služieb na Islande (1956) v znení Montrealského protokolu (1982). 

	Obsahom tejto dohody je určenie postupu pri spoločnom financovaní  služieb spojených s činnosťou oblastného strediska Reykjavik (CTA/FIR) poskytujúceho navigačné služby pre medzinárodnú leteckú dopravu, vrátane meteorologických služieb, rádiokomunikačných služieb a rádionavigačných zariadení pri letoch ponad severným Atlantikom. ICAO poskytuje týmto službám administratívnu podporu.

		V súčasnosti je signatárom tejto dohody 23 krajín. Vzhľadom k tomu, že slovenskí leteckí prevádzkovatelia nevykonávajú ani neplánujú vykonávať takúto prevádzku, je naša spoluúčasť symbolická. 

	Vypovedanie dohody nebude mať dopad na prípadné budúce letecké dopravné služby slovenských leteckých dopravcov vykonávaných touto trasou, pretože dopravcovia sú všeobecne spoplatňovaní za poskytnuté služby bez ohľadu na participáciu ich domovských štátov v tejto dohode. Napr. Česká republika už tento dohovor vypovedala napriek faktu, že České aerolínie prevádzkujú linky touto trasou.

	Náklady spojené s vypovedaním dohody by nemali presiahnuť  1 000 US dolárov a budú uhradené z rozpočtu Ministerstva dopravy, pôšt a telekomunikácií.